**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL KELEIVINIO KELIŲ TRANSPORTO VIEŠŲJŲ PASLAUGŲ SKUODO RAJONO VIETINIO (MIESTO IR PRIEMIESTINIO) SUSISIEKIMO MARŠRUTAIS POREIKIO NUSTATYMO IR TVARKARAŠČIŲ SUDARYMO KRITERIJŲ TVARKOS APRAŠO PATVIRTINIMO**

2023 m. gruodžio 11 d. Nr. T10-246

Skuodas

**1. Parengto sprendimo projekto tikslas ir uždaviniai.**

2023 m. liepos 1 d. įsigaliojo Lietuvos Respublikos kelių transporto kodekso 17 straipsnio nuostatų pakeitimai, kuriais numatytos papildomos funkcijos / įpareigojimai savivaldybės atstovaujamajai institucijai (savivaldybės tarybai) nustatyti vietinio susisiekimo maršrutų poreikį, todėl tvirtinamas Skuodo rajono vietinio (miesto ir priemiestinio) susisiekimo maršrutais poreikio nustatymo ir tvarkaraščių sudarymo kriterijų tvarkos aprašas (toliau – tvarkos aprašas).

**2. Siūlomos teisinio reguliavimo nuostatos.**

Vadovaujantis Lietuvos Respublikos vietos savivaldos įstatymo 6 straipsnio 33 punktu, savivaldybės funkcija yra keleivių vežimo vietiniais maršrutais organizavimas, lengvatinio keleivių vežimo kompensacijų skaičiavimas ir mokėjimas, vietos savivaldos įstatymo 15 straipsnio 4 dalyje numatyta, kad, jeigu teisės aktuose yra nustatyta papildomų įgaliojimų savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai. Lietuvos Respublikos kelių transporto kodekso 171 straipsnio 1 ir 2 dalys numato, kad savivaldybių institucijos, vadovaudamosi Reglamentu (EB) Nr. 1370/2007, užtikrina bendrus interesus tenkinančių keleivinio kelių transporto viešųjų paslaugų vietinio susisiekimo maršrutais teikimą, kurio, atsižvelgdami į savo komercinius interesus, vežėjai neprisiimtų arba neprisiimtų tokiu mastu ar tokiomis pačiomis sąlygomis negaudami atlygio ir, kad užtikrindami viešųjų paslaugų prieinamumą savivaldybių teritorijose, viešųjų paslaugų teikimo vietinio susisiekimo maršrutais poreikį numato savivaldybės vykdomoji institucija arba jos įgaliotas viešojo administravimo subjektas.

**3.** **Laukiami rezultatai.**

Patvirtinus tvarkos aprašą, bus įgyvendintos Lietuvos Respublikos kelių transporto kodekso nuostatos, įsigaliojusios nuo š. m. liepos 1 d.

**4.** **Lėšų poreikis sprendimui įgyvendinti ir jų šaltiniai.**

Sprendimui įgyvendinti papildomos lėšos nereikalingos.

**5. Sprendimo projekto autorius ir (ar) autorių grupė.**

Pranešėjas – Statybos, investicijų ir turto valymo skyriaus vedėjas Vygintas Pitrėnas.

Rengėja – Statybos, investicijų ir turto valymo skyriaus vedėjo pavaduotoja Rasa Andriekienė.

Į posėdį kviesti UAB „Skuodo autobusai“ direktorių Rimantą Pabrėžą.