PATVIRTINTA

Skuodo rajono savivaldybės tarybos

2023 m. gruodžio 11 d. sprendimu Nr. T10-246

**KELEIVINIO KELIŲ TRANSPORTO VIEŠŲJŲ PASLAUGŲ SKUODO RAJONO VIETINIO (MIESTO IR PRIEMIESTINIO) SUSISIEKIMO MARŠRUTAIS POREIKIO NUSTATYMO IR TVARKARAŠČIŲ SUDARYMO KRITERIJŲ TVARKOS APRAŠAS**

**I SKYRIUS**

**BENDROSIOS NUOSTATOS**

1. Keleivinio kelių transporto viešųjų paslaugų Skuodo rajono vietinio (miesto ir priemiestinio) susisiekimo maršrutais poreikio nustatymo ir tvarkaraščių sudarymo kriterijų tvarkos aprašas (toliau – Aprašas) reglamentuoja vietinio susisiekimo maršrutų poreikio nustatymą, naujų maršrutų nustatymą, esamų keitimą ir (ar) panaikinimą, stotelių vietų ir jų pavadinimų nustatymą bei kitus ypatumus, susijusius su viešųjų paslaugų vietinio susisiekimo maršrutais teikimu Skuodo rajono savivaldybėje (toliau – Savivaldybėje).

2. Aprašas parengtas vadovaujantis Lietuvos Respublikos kelių transporto kodeksu, Autobusų stočių veiklos nuostatais, patvirtintais 2003 m. gruodžio 31 d. Lietuvos Respublikos susisiekimo ministro įsakymu Nr. 3-734 „Dėl Autobusų stočių veiklos nuostatų patvirtinimo“.

3. Tvarkoje vartojamos sąvokos suprantamos taip, kaip apibrėžta Lietuvos Respublikos kelių transporto kodekse.

**II SKYRIUS**

**VIEŠŲJŲ PASLAUGŲ TEIKIMO VIETINIO SUSISIEKIMO MARŠRUTAIS POREIKIO NUSTATYMO IR TVARKARAŠČIŲ SUDARYMO TVARKA**

4. Savivaldybės gyventojų susisiekimas tarp kitų aplinkinių vietovių ir Skuodo miesto, kaip administracinio vieneto, centro užtikrinamas vietinio susisiekimo maršrutais, atsižvelgiant į gyventojų poreikius ir Savivaldybės finansines galimybes.

5. Vietinio susisiekimo maršrutai nustatomi, keičiami ir (ar) panaikinami ir maršrutų eismo tvarkaraščiai tvirtinami Savivaldybės mero potvarkiu, atsižvelgiant į:

5.1. visuomenės interesus, poreikius ir paslaugų patogumą;

5.2. sezoniškumą;

5.3. gyventojų pageidavimus ir pagrįstus argumentus;

5.4. vairuotojų ir keleivių pastebėjimus;

5.5. įstaigų darbo laiką;

5.6. pervežamų keleivių skaičių maršrute ar reise;

5.7. naudojimosi keleivių vežimo vietinio (miesto ir priemiestinio) reguliaraus susisiekimo autobusais dažnumą;

5.8. kelio dangos būklę;

5.9. kitas objektyvias aplinkybes.

6. Sudarant eismo tvarkaraštį turi būti užtikrinama:

6.1. minimalus kelionės maršrutu laikas keleiviui;

6.2. autobusų eismo reguliavimas visame maršrute.

7. Nustatant naują vietinio susisiekimo maršrutą, nurodomas jo pavadinimas, stotelių pavadinimai, bendras maršruto trasos ilgis ir atstumai tarp maršruto stotelių.

8. Naujas vietinio susisiekimo maršrutas nustatomas, kai keleivių susisiekimo negalima užtikrinti pakeičiant vežimo sąlygas (trasą, dažnį, laiką, transporto priemonių talpą) esamuose maršrutuose.

9. Autobusų išvykimo dažnumas nustatomas atsižvelgiant į keleivių srautus ir į poreikį atvežti (parvežti) į (iš) švietimo ir mokslo įstaigas mokinius.

10. Visi keleivių vežimo vietinio (priemiestinio) reguliaraus susisiekimo autobusais maršrutai, tvarkaraščiai ir visi jų pakeitimai skelbiami vietinio susisiekimo paslaugas teikiančio vežėjo interneto svetainėje.

11. Savivaldybės vykdomoji institucija arba jos įgaliotas viešojo administravimo subjektas vežėjus teikti viešąsias paslaugas vietinio susisiekimo maršrutais pagal viešųjų paslaugų įsipareigojimus parenka:

11.1. konkurso būdu, vadovaudamiesi Reglamento (EB) Nr. 1370/2007 5 straipsnyje nurodytais reikalavimais;

11.2. tiesiogiai sudarydami viešųjų paslaugų teikimo sutartį su vežėju, atitinkančiu Reglamento (EB) Nr. 1370/2007 5 straipsnyje nurodytus reikalavimus.

12. Viešųjų paslaugų sutarčių turinį, trukmę, jų sudarymo sąlygas, vežėjų nuostolių, patirtų vykdant viešųjų paslaugų įsipareigojimus, kompensacijai apskaičiuoti taikomas taisykles nustato Reglamentas (EB) Nr. 1370/2007. Nuostolių, patirtų vykdant viešųjų paslaugų įsipareigojimus, kompensacijos apskaičiavimo, viešųjų paslaugų sutarčių sudarymo ir nutraukimo tvarka pagal Reglamente (EB) Nr. 1370/2007 išdėstytas taisykles nustatoma Vyriausybės tvirtinamame Vežėjų (operatorių) parinkimo viešųjų paslaugų įsipareigojimams vykdyti konkurso organizavimo ir viešųjų paslaugų sutarčių sudarymo ir nutraukimo tvarkos apraše.

**III SKYRIUS**

**BAIGIAMOSIOS NUOSTATOS**

13. Aprašas gali būti keičiamas ar panaikinamas Savivaldybės tarybos sprendimu.

14. Aprašas skelbiamas Savivaldybės interneto svetainėje.

15. Taikant Aprašo nuostatas turi būti vadovaujamasi Lietuvos Respublikos kelių transporto kodeksu ir kitais keleivinio kelių transporto viešųjų paslaugų teikimą reglamentuojančiais teisės aktais.

16. Ginčai, susiję su Aprašo nuostatų taikymu, sprendžiami Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_