***Patikslintas variantas***

**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIVALDYBĖS VAIKŲ, MOKINIŲ IR STUDENTŲ SKATINIMO BEI RĖMIMO PRIEMONĖS VYKDYMO IR FINANSAVIMO**

**TVARKOS APRAŠO PATVIRTINIMO**

2023 m. gruodžio 11 d. Nr. T10-247

Skuodas

1. **Parengto sprendimo projekto tikslas ir uždaviniai.**

Parengtu Tarybos sprendimo projektu prašoma patvirtinti Skuodo rajono savivaldybės vaikų, mokinių ir studentų skatinimo bei rėmimo priemonės vykdymo ir finansavimotvarkos aprašą (toliau – aprašas).

Šiuo aprašu siekiami šie tikslai:

1. Paskatinti laimėjimų mokslo, meno ir sporto srityse pasiekusius vaikus bei mokinius toliau tobulinti ir plėtoti savo kompetencijas, dalyko gebėjimus, remti galimybes saviraiškai ir saviugdai.

2. Įvertinti ir paremti savivaldybės gimnazijų abiturientus, už valstybinius brandos egzaminus gavusius aukščiausią įvertinimą – 100 balų.

3. Pritraukti Skuodo rajono savivaldybei reikalingus aukštos kvalifikacijos specialistus, paskatinti abiturientus rinktis profesijas, kurių šiuo metu ypač trūksta Skuodo rajono savivaldybės biudžetinėse ir viešosiose įstaigose, kurių steigėja yra Skuodo rajono savivaldybė, skatinti profesinę veiklą tęsti Skuodo rajono savivaldybėje.

**2. Siūlomos teisinio reguliavimo nuostatos.**

LR vietos savivaldos įstatymas.

Bus pripažintas netekęs galios Skuodo rajono savivaldybės administracijos direktoriaus 2016 m. gruodžio 22 d. įsakymas Nr. A1-841 „Dėl gabių vaikų ir mokinių ugdymo, skatinimo ir rėmimo priemonės vykdymo ir finansavimo tvarkos aprašo patvirtinimo“.

**3. Laukiami rezultatai.**

Bus paskatinti ir paremti per mokslo metus svariausių laimėjimų mokslo, meno ir sporto srityse pasiekę vaikai ir mokiniai, aukščiausiu balu brandos egzaminuose įvertinti abiturientai.

**Švietimo, kultūros ir sporto komiteto 2023-12-19 posėdžio metu buvo pateikti siūlymai rengti alternatyvų sprendimo projektą su šiais pakeitimais:**

**6. Parama gali būti skiriama:**

**6.1. savivaldybės bendrojo ugdymo, Skuodo amatų ir paslaugų, Skuodo meno mokyklų bei Skuodo rajono savivaldybės kūno kultūros ir sporto centro mokiniams tarptautinių (kai renginio dalyviai – ne mažiau kaip iš 3 šalių), respublikinių (kai renginio dalyviai – ne mažiau kaip iš 8 savivaldybių), regioninių (kai renginio dalyviai – ne mažiau kaip iš 4 regiono savivaldybių) olimpiadų, konkursų, varžybų ar kitų renginių I–III vietų prizininkams. GRAND PRIX nominaciją prilyginti I vietai, laureatų, nugalėtojų, laimėtojų nominacijas prilyginti III vietai;**

**6.2. savivaldybės vaikų lopšelių-darželių ugdytiniams tarptautinių (kai renginio dalyviai – ne mažiau kaip iš 2 šalių), respublikinių (kai renginio dalyviai – ne mažiau kaip iš 4 savivaldybių), regioninių (kai renginio dalyviai – ne mažiau kaip iš 2 regiono savivaldybių) olimpiadų, konkursų, varžybų ar kitų renginių I–III vietų prizininkams. GRAND PRIX nominaciją prilyginti I vietai, laureatų, nugalėtojų, laimėtojų nominacijas prilyginti III vietai.**

7. Jeigu **savivaldybės bendrojo ugdymo, Skuodo amatų ir paslaugų, Skuodo meno mokyklų bei Skuodo rajono savivaldybės kūno kultūros ir sporto centro mokiniai prizines vietas laimėjo** tarptautiniame renginyje, **kuriame** dalyvių yra mažiau nei iš 3 šalių, šis renginys prilyginamas respublikiniam; jeigu respublikiniame renginyje dalyvių yra mažiau nei iš 8 savivaldybių, šis renginys prilyginamas regioniniam, jeigu regioniniame renginyje dalyvių yra mažiau nei iš 4 savivaldybių, šio renginio laimėjimai nevertinami.

**„9. 200 eurų parama skiriama Skuodo rajono savivaldybės gimnazijų abiturientams už kiekvieno valstybinio brandos egzamino aukščiausią įvertinimą 100 balų.“.**

Tikimasi, kad numatomos studentams mokėti tikslinės stipendijos padės savivaldybei į Skuodo rajono įstaigas pritraukti trūkstamus ir labai reikalingus aukštos kvalifikacijos specialistus.

**4. Lėšų poreikis sprendimui įgyvendinti ir jų šaltiniai.**

Sprendimui įgyvendinti reikalingos lėšos kasmet numatomos savivaldybės biudžete. 2024 m. šiai priemonei suplanuota prašyti 9 500 eurų.

**5. Sprendimo projekto autorius ir (ar) autorių grupė.**

Rengėja – Skuodo rajono savivaldybės administracijos Švietimo ir sporto skyriaus vyriausioji specialistė Aldona Jasienė.

Aprašo naujų nuostatų iniciatorė – vicemerė Audronė Pitrėnienė.

Su šio aprašo projektu spalio mėnesį buvo supažindinti Savivaldybės tarybos Švietimo, kultūros ir sporto komiteto nariai, Skuodo rajono savivaldybės vaikų, mokinių ir studentų skatinimo bei rėmimo priemonės atrankos komisijos nariai, kurie išsakė savo nuomones, teikė pasiūlymus.