***Alternatyvus variantas***

PATVIRTINTA

Skuodo rajono savivaldybės tarybos

2023 m. gruodžio 11 d. sprendimu Nr. T10-247

**SKUODO RAJONO SAVIVALDYBĖS VAIKŲ, MOKINIŲ IR STUDENTŲ SKATINIMO BEI RĖMIMO PRIEMONĖS VYKDYMO IR FINANSAVIMO**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Skuodo rajono savivaldybės vaikų, mokinių ir studentų skatinimo bei rėmimo priemonės (toliau – priemonė) vykdymo ir finansavimo tvarkos aprašas (toliau – aprašas) reglamentuoja Skuodo rajono savivaldybės vaikų, mokinių ir studentų skatinimo bei rėmimo priemonės vykdymo ir finansavimo (toliau – paramos skyrimo) tikslus, kriterijus, organizavimo tvarką.

2. Priemonė finansuojama Skuodo rajono savivaldybės tarybos sprendimu.

**II skyrius**

**PRiemonės VYKDYMO tikslai**

3. Paskatinti laimėjimų mokslo, meno ir sporto srityse pasiekusius vaikus bei mokinius toliau tobulinti ir plėtoti savo kompetencijas, dalyko gebėjimus, remti galimybes saviraiškai ir saviugdai.

4. Įvertinti ir paremti savivaldybės gimnazijų abiturientus, už valstybinius brandos egzaminus gavusius aukščiausią įvertinimą – 100 balų.

5. Pritraukti Skuodo rajono savivaldybei reikalingus aukštos kvalifikacijos specialistus, paskatinti abiturientus rinktis profesijas, kurių šiuo metu ypač trūksta Skuodo rajono savivaldybės biudžetinėse ir viešosiose įstaigose, kurių steigėja yra Skuodo rajono savivaldybė, skatinti profesinę veiklą tęsti Skuodo rajono savivaldybėje.

**III SKYRIUS**

**PARAMOS SKYRIMO KRITERIJAI**

**6. Parama gali būti skiriama:**

**6.1. savivaldybės bendrojo ugdymo, Skuodo amatų ir paslaugų, Skuodo meno mokyklų bei Skuodo rajono savivaldybės kūno kultūros ir sporto centro mokiniams tarptautinių (kai renginio dalyviai – ne mažiau kaip iš 3 šalių), respublikinių (kai renginio dalyviai – ne mažiau kaip iš 8 savivaldybių), regioninių (kai renginio dalyviai – ne mažiau kaip iš 4 regiono savivaldybių) olimpiadų, konkursų, varžybų ar kitų renginių I–III vietų prizininkams. GRAND PRIX nominaciją prilyginti I vietai, laureatų, nugalėtojų, laimėtojų nominacijas prilyginti III vietai;**

**6.2. savivaldybės vaikų lopšelių-darželių ugdytiniams tarptautinių (kai renginio dalyviai – ne mažiau kaip iš 2 šalių), respublikinių (kai renginio dalyviai – ne mažiau kaip iš 4 savivaldybių), regioninių (kai renginio dalyviai – ne mažiau kaip iš 2 regiono savivaldybių) olimpiadų, konkursų, varžybų ar kitų renginių I–III vietų prizininkams. GRAND PRIX nominaciją prilyginti I vietai, laureatų, nugalėtojų, laimėtojų nominacijas prilyginti III vietai.**

7. Jeigu **savivaldybės bendrojo ugdymo, Skuodo amatų ir paslaugų, Skuodo meno mokyklų bei Skuodo rajono savivaldybės kūno kultūros ir sporto centro mokiniai prizines vietas laimėjo** tarptautiniame renginyje, **kuriame** dalyvių yra mažiau nei iš 3 šalių, šis renginys prilyginamas respublikiniam; jeigu respublikiniame renginyje dalyvių yra mažiau nei iš 8 savivaldybių, šis renginys prilyginamas regioniniam, jeigu regioniniame renginyje dalyvių yra mažiau nei iš 4 savivaldybių, šio renginio laimėjimai nevertinami.

8. Nevertinti 6 punkte išvardintų mokinių laimėjimų, jeigu jie pasiekti dalyvavus renginyje nuotoliniu būdu. Išskyrus tuos atvejus, jeigu renginio organizavimo laiku šalyje buvo paskelbtas visuotinis karantinas.

**9. 200 eurų parama skiriama Skuodo rajono savivaldybės gimnazijų abiturientams už kiekvieno valstybinio brandos egzamino aukščiausią įvertinimą 100 balų.**

10. Tikslinė parama – stipendija (po 300 eurų per mėnesį) gali būti skiriama abiturientams, įstojusiems mokytis į aukštųjų mokyklų dieninį skyrių nuolatine studijų forma, arba studentams, jau besimokantiems aukštųjų mokyklų dieniniuose skyriuose nuolatine studijų forma, tų specialybių, kokių kvalifikuotų specialistų trūksta savivaldybės biudžetinėse ir viešosiose įstaigose, kurių steigėja yra Skuodo rajono savivaldybė (vadovaujantis Skuodo rajono savivaldybės tarybos patvirtintu Kvalifikuotų specialistų, turinčių teisę pretenduoti į išmokas, sąrašu), ir sudariusiems dvišales sutartis su Savivaldybės administracija bei įsipareigojusiems po mokslo baigimo ne trumpiau kaip penkerius metus dirbti Skuodo rajono savivaldybėje.

11. Esant daugiau pretendentų, nei savivaldybei reikia kvalifikuotų specialistų, studentų atranką atlieka Skuodo rajono savivaldybės vaikų, mokinių ir studentų skatinimo bei rėmimo priemonės atrankos komisija.

**IV SKYRIUS**

**PARAMOS SKYRIMO ORGANIZAVIMAS**

12. Priemonę vykdo Skuodo rajono savivaldybės mero potvarkiu paskirta priemonės atrankos komisija (toliau – Komisija):

12.1. Komisiją sudaro devyni nariai: vicemeras, kuruojantis švietimo sritį, Švietimo ir sporto skyriaus vedėjas (Komisijos pirmininkas), vienas Savivaldybės tarybos narys, jaunimo reikalų koordinatorius, vienas rajone veikiančios nevyriausybinės organizacijos atstovas ir keturi rajono formaliojo ir neformaliojo švietimo įstaigų vadovai. Komisijos darbą techniškai aptarnauja sekretorius, kuris nėra Komisijos narys.

12.2. Komisija dirba vadovaudamasi Skuodo rajono savivaldybės mero potvarkiu patvirtintu Komisijos darbo reglamentu.

13. Pasibaigus mokslo metams, bet ne vėliau kaip iki kitų mokslo metų spalio 1 dienos, savivaldybės mokyklos pateikia Komisijai vaikų ir mokinių – pretendentų gauti paramą, dokumentus, įrodančius paramos skyrimo kriterijų atitiktį:

13.1. diplomo ar jį atitinkančio rašto, renginio protokolo kopijas;

13.2. užpildytą lentelę kriterijų atitikties duomenims surinkti (priedas).

14. Paskelbus visus valstybinių brandos egzaminų rezultatus, savivaldybės gimnazijos per 3 darbo dienas pateikia Komisijai abiturientų, už valstybinius brandos egzaminus gavusių aukščiausią įvertinimą – 100 balų, sąrašą.

15. Komisija ne vėliau kaip iki gegužės 1 d. parengia ir Skuodo rajono savivaldybės interneto svetainėje bei Savivaldybės socialinio tinklo „Facebook“ paskyroje paskelbia detalią informaciją apie abiturientų ir studentų galimybes gauti tikslinę paramą (stipendiją).

16. Abiturientai, įstoję mokytis į aukštųjų mokyklų dieninį skyrių nuolatine studijų forma, arba studentai, jau besimokantys aukštųjų mokyklų dieniniame skyriuje nuolatine studijų forma, tų specialybių, kokių kvalifikuotų specialistų trūksta savivaldybės biudžetinėse ir viešosiose įstaigose, kurių steigėja yra Skuodo rajono savivaldybė, ne vėliau kaip iki rugsėjo 1 d. Komisijai pateikia:

16.1. motyvuotą prašymą skirti tikslinę stipendiją;

16.2.  aukštosios mokyklos pažymą apie studijų patvirtinimą;

16.3. vidurinio ugdymo programos baigimo dokumento – brandos atestato su priedu kopiją arba aukštosios mokyklos pažymą apie paskutinio semestro mokymosi pažangumą, jei prašymą teikia jau besimokantis aukštojoje mokykloje studentas.

17. Parama skiriama Skuodo rajono savivaldybės administracijos direktoriaus įsakymu ir paramos gavėjams išmokama:

17.1. vaikams ir mokiniams, tarptautinių, respublikinių, regioninių olimpiadų, konkursų, varžybų ar kitų renginių I–III laimėtojams vienkartine išmoka bankiniu pavedimu į sąskaitas einamųjų metų IV ketvirtyje;

17.2. abiturientams vienkartine išmoka bankiniu pavedimu į sąskaitas einamųjų metų III ketvirtyje;

17.3. studentams, sudariusiems sutartis su Savivaldybės administracija, stipendija pervedama vieną kartą per mėnesį į studento sutartyje nurodytą sąskaitą. Stipendija mokama nuo dvišalės sutarties pasirašymo dienos ir tik už mokslo ir praktikos mėnesius (nemokama vasaros atostogų metu);

17.4. stipendija Skuodo rajono savivaldybės administracijos direktoriaus įsakymu gali būti panaikinama, jeigu studentas pašalinamas iš aukštosios mokyklos, nutraukia arba sustabdo studijas, išeina akademinių atostogų, nesilaiko pasirašytos sutarties sąlygų. Šiais atvejais studentas privalo grąžinti visas jam išmokėtas savivaldybės lėšas;

17.5. studento ir savivaldybės administracijos dvišalės sutarties laikymąsi ir vykdymą iki studento studijų pabaigos prižiūri ir kontroliuoja Komisijos pirmininkas, vadovaudamasis Skuodo rajono savivaldybės mero potvarkiu patvirtintu Komisijos darbo reglamentu.

**V SKYRIUS**

**BAIGIAMOSIOS NUOSTATOS**

18. Šio aprašo vykdymą užtikrina Skuodo rajono savivaldybės administracijos Švietimo ir sporto bei Biudžeto valdymo skyrių atsakingi specialistai.

19. Lėšų panaudojimą pagal šio aprašo nuostatas kontroliuoja Skuodo rajono savivaldybės kontrolės ir audito tarnyba.

\_\_\_\_\_\_\_\_\_\_\_\_\_\_\_\_\_\_\_\_\_\_

Skuodo rajono savivaldybės vaikų, mokinių ir

studentų skatinimo bei rėmimo priemonės

vykdymo ir finansavimo tvarkos aprašo

priedas

**KRITERIJŲ ATITIKTIES DUOMENŲ LENTELĖ**

(Mokyklos pavadinimas)

|  |  |  |  |  |  |  |
| --- | --- | --- | --- | --- | --- | --- |
| **Eil. Nr.** | **Mokinys** | **Mokytojas** | **Renginys: tarptautinis, Respublikos, arba regiono** | **Renginio pavadinimas, organizatorius** | **Dalyvavusių šalių, savivaldybių skaičius** | **Pastabos** |
|  |  |  |  |  |  |  |