**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL 2024 METŲ PASKELBIMO ŽEMAIČIŲ KRAŠTO AMATŲ, KULINARINIO PAVELDO IR ŽEMAITIŠKO RAŠTO METAIS SKUODO RAJONO SAVIVALDYBĖJE**

2023 m. gruodžio 12 d. Nr. T10-248

Skuodas

1. **Parengto sprendimo projekto tikslas ir uždaviniai.**

Šiaulių universiteto profesorius, lituanistas, skuodiškis Juozas Pabrėža kreipėsi į Žemaitijos savivaldybių merus, taip pat ir į Skuodo rajono savivaldybės merą, su iniciatyva 2024 metus paskelbti žemaitiško rašto metais. Šio kreipimosi tikslas – ne tik pažinti žemaičių kalbą, bet ir įvairiais lygmenimis mokytis ir išmokti rašyti žemaitiškai. Šiai idėjai pritarė ir Skuodo rajono savivaldybės Kultūros ir meno taryba, ta pati taryba siūlo 2024 m. skelbti ne tik žemaitiško rašto, bet ir kulinarinio paveldo bei tradicinių amatų metais.

1. **Siūlomos teisinio reguliavimo nuostatos.**

Viena iš savivaldybės savarankiškų funkcijų, apibrėžtų Lietuvos Respublikos vietos savivaldos įstatymo 6 straipsnio 13 punkte, yra bendrosios kultūros ugdymas ir etnokultūros puoselėjimas.

Vykusioje apskritojo stalo diskusijoje „Kultūra. O gal kažką kitaip“ su bendruomenių, kultūros, švietimo įstaigų atstovais išgryninti kultūros prioritetai, kurie lapkričio 21 d. vykusiame kultūros forume viešai pristatyti kultūros bendruomenei. Vienas iš prioritetų – etnokultūros puoselėjimas.

1. **Laukiami rezultatai.**

Patvirtinus 2024 metus Žemaičių krašto amatų, kulinarinio paveldo ir žemaitiško rašto metais bus sudaryta programa, kurioje kreipiamas dėmesys į pamatinius tautos reiškinius. Tradiciniai amatai, perduodami iš kartos į kartą, – svarbi etnokultūros dalis. Tradicinių amatų ir verslų globa bei plėtra Lietuvoje prasminga daugeliu aspektų. Tai puikiausia krašto reprezentacija, atspindinti ilgaamžes tautos vertybes, tradicijas ir vietinį savitumą. Įsitraukimas į šiuos procesus – labai geras tautinės tapatybės praktinis ugdymas. Kulinarinis paveldas labai svarbi etnokultūros dalis. Būtina tiek amatus, tiek kulinarinį paveldą perduoti jaunajai kartai, t. y. organizuoti edukacinius mokymus, pažintinius pasirodymus ir kt.

**4. Lėšų poreikis sprendimui įgyvendinti ir jų šaltiniai.**

Papildomų lėšų nereikės.

**5. Sprendimo projekto autorius ir (ar) autorių grupė.**

Rengėja – Skuodo rajono savivaldybės administracijos Kultūros ir turizmo skyriaus vyriausioji specialistė Laura Popovienė.